text:
une biele domenie di Jugn
La ciclabîl che da Resiute e mene a Pontêbe e côr indulà che une volte e pasave il tren, colegant la plane cun la mont, par chest fasintle in bici o cun i roller si cjatin cetantis galariis e puints altonons in fier. La matine cuant si jentre dentri une galarie si à une biele sensazion di fresc e cun i roller bisugne fâ atenzion all’asfalt un pôc sbrissot. Lis galariis a son cuasi dutis iluminadis ma e je ancje cualchidune dal dut scure e avonde lungje, par chest bisugnarès vê cualchi lûs par fâsi viodi. La ciclabîl a côr intal mieç di un biel bosc e da Resiute a Pontêbe e je dute di ribe sù. Fin a Scluse, ven a stai i prins 7.5 km, la pendence no je tante ma dopo e devente un pôc plui impegnative soredut di ribe jù cuant cun i roller si cjape une buine velocitât. A Sculse la viele stazion dai trens e je stade sistemade e chenti si pues fermâsi a bevi alc al bar e a cjapâ colôr sentâts di fûr. Passade la viele stazion dai trens di Dogne e lant viers Pieretaiade e je une biele sorprese par cui che al va cun i roller. Di fat, daspò vê passât i puints cun lis gradis in fier, une rampe di masegns, e lis galariis sbrissôsis si cjate une biele scjalinade che e puarte suntune strade asfaltade e di culì par tornâ lì de ciclabîl bisugne fâ dôs rampis. Pa gno cont, rivâts lì de scjalinade cun i roller e conven tornâ indaûr, po dopo viodêt voaltris ce che ur plâs di fâ…
Look at… the photos: La ciclabîl Resiute-Pontêbe
… liberiamoci dai combustibili fossili
#globalDivestmentDay
Look at… the video: Udine per il clima 2015.
😎
…WELCOME 2015 !
I WISH ALL CLIMBERS AND 0000 SPEED SKATERS 0000 ALL OVER THE WORLD A HAPPY NEW YEAR !
An gnûf vite gnove, no stait mai a contentâsi di un cûr di seconde man, inalore ad alt i cûrs !
O tacarai chest an 2015 cuntun proponiment e cuntune riflession.
Il proponiment al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee.
O pues dîsi, par esperience, che cumò e je int abenade che si profite de crisi par cirî di paiâ pôc i lavoradôrs, une robe tant plui triste par vie che si trate di lavoradôrs che a àn un lavôr a scjadince e che a àn a disposizion dai imprescj par fasi justizie une vore costôs e lents.
Biadelore che la int triste e finìs di rompi i cits !
La riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
😎
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… une vere ocasion !
E je cualchidun che al vûl comprâsi la Vignesie Julie ?
Nô, ben vulintîr o volaressin vendile, e no stait a vê pinsîrs pal presit parcè si contentìn di pocjis palanchis.
O miôr, podìn ancje vignî in jutori dantle fûr par di bant… alore ce spietaiso a fâus indenant…
e je une vere ocasion !!!
😎
… Istitût Bearzi di Udin
Domenie passade a si è concludût il cors di patinaç corse, li dal centri Bearzi di Udin, tignût dal istrutôr Paoli Bomben dal trop skating Comine di Pordenon, un patinadôr cetant bulo che nus à mostrât la tecniche juste par cori cun i patins.
Un graciis a Carla dal trop inlineskateschool di Udin par vê inmaneât un cors cetant istrutîf.
Mandi a ducj !
… il leam cun lis nestris lidrîs
Il 3 di Avrîl dal 1077, co il patriarcje di Aquilee Sigjeart di Tengling al ricêf a Pavie la investidure feudâl bande di Indrì IV, al nas il Stât Patriarcjâl furlan, ven a stai la Patrie dal Friûl, une istituzion che e larà indenant fintremai il XVIII secul. Il stât feudâl, une vore plui grant dal Friûl di vuê, tal imprin al jere vuidât dai patriarcjis di divignince todescje e a darà cetant lustri ae nestre tiere tant di fâle deventâ un pont di riferiment economic, politic e culturâl a nivel european. Il pês che e veve la Patrie i à permetût ai patriarcjis di no interessâsi di papis e rês. Di fat Ricart Cûr di Leon chenti al è stât fat presonîr di Gofrêt, tant che al cirive di tornâ viers cjase, di li si dîs che e sedi nassude le conte di Robin Hood.
Si che duncje, cul fat che il patriarcje Sigjeart tal 1077 nol jere plui dome vescul ma ancje cont, e scomence la storie dal Stât indipendent furlan de Ete di Mieç.
Dal 1077 indenant, il Friûl al è un Stât tant indipendent che al à parfin un parlament. Nô o vin i documents di une riunion dal parlament furlan vincj agns prin di chel che i storics talians e inglês a disin che al è il parlament inglês. Dal 1200 nô o vevin za il parlament, ma il nestri nol jere come chel inglês. Chel al veve une sole funzion: che il re nol podeve imponi une tasse e tirâle, cence che i siôrs si metessin dacuardi su cui che al veve di paiale. Nuie altri!
Culì no; culì, intant, il patriarcje al è dome il president e al è obleât a ubidî a ce che il parlament al decît. Seconde robe: tal nestri parlament no son dentri dome siôrs, ma a son ancje lis libaris comunitâts, i comuns, come Udin, Glemone e Cividât. Tierce robe: nissun al po tignî un esercit cence il permès dal parlament.
Il parlament furlan tacât in che epoche li e larâ indenant fintremai tal 1420.
Cumò, daspò 937 agns, in Friûl si fâs fieste par ricuardâ lis nestris lidris…
Fuarce Friûl, simpri !
😎
… Tarcint (UD)
In graciis dal lavôr fat di doi zovins climber, Luciano Regattin e Giuliano Moscatelli, e je nassude la crete da la Mont Stele dongje Tarcint (UD). Cjaminant dilunc il troi, che al tache propit li dal numâr 5b a Malamaserie, si rive ae biele parêt Sud de crete indulà si cjatin cetantis viis ben furnidis cun spit inox. Ma la crete e va sù inte direzion Est, e ancje culì a si cjatin des bielis viis che a misdì a son za in ombrene. In dut a son une ventine di viis e cualchidune e spiete ancjemò di jessi liberade. Par la cuâl se o vês voie di insiorâ il vuestri zei di onsight chest al è il puest just par fâlu. La crete al è un calcâr une vore biel e e je la pusibilitât di meti adun altris viis. Co o lait a viodile visaitsi di puartâ alc par netâ vie il polvar, e di tignî simpri il casc sul cjâf parcè che al pues jessi che cualchi piçul clap e ven jù. Un ringraciament a Luciano e Giuliano par il biel lavôr fat, o vin viodût cetante elare o vês gjavât, e… buine rimpinade a ducj ! 😉
Look at… the photos: Falesia del Monte Stella
😎
… la crudêl zobja grassa
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
Stiçats de false gnove, butade fûr di Toni Savorgnan, che i filoimperiâi a jerin rivâts a Pradaman, cetancj contadins plens di marum a tacarin un riviel cuintri dai nobii udinês. La prime cjase a colâ e fo propit chê dai Della Torre (i Troians), che a stavin de bande dai nobii e dai borghês.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie tant che chei di Vilalte, Murùs, Çopule, Voleson, Spilimberc, Colorêt, Susans, Madrîs, S.Denêl, Feagne, Tarcint e v.i. A bonâ il dut a rivarin il taramot dai 26 di Març che al sdrumà il cjistiel di Udin e la gjandusse che a faserin miârs di muarts.
Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Inalore, par nô furlans, chê dai 27 di Fevrâr, e je la date miôr par celebrâ la Zornade Furlane dai Dirits.
A cheste zornade, che chest an e cole propit di joibe cetant che 503 agns indaûr, radio Onde Furlane e dedearà lis trasmissions dal 27 Fevrâr 2014 par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits.
Fuarce Friûl, simpri !
😎
… @ Universitât dal Friûl (UD)
A Udin inte sale dal Tiepolo, palaç Caiselli, intal androne Florio, 2, miercus 26 di Fevrâr 2014 aes 15.00 e sarà la cunvigne:
Tutele e valorizazion dal paisaç e dal colôr de culture furlane.
La cunvigne e je inmaneade dal Cirf cun la poie dal Club Unesco di Udin.
Plui informazions: Tutele e valorizazion dal paisaç e dal colôr de culture furlane
…intal cuartîr Sant Paoli a Udin
Usgnot, vinârs 21 Fevrâr 2014 aes 21.00, inte suaze de XXX Rassegne dal cine di Montagne intal Auditorium Menossi, in vie S.Pieri 60, a Udin al sarà l’incuintri cun il pari de rimpinade sportive e autôr dal mitic libri “Cento nuovi mattini” Alessandro Gogna.
L’incuinti e varà come teme: “Montagne: dopradis o vivudis?”.
😎
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile in plui di fevelale.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 10 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014 cuant che ae Radio Onde Furlane a vegnin gjavâts 40.000 euros, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2014 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl ad un lavoradôr dal Consorzi des Latariis Furlanis, Giuseppe Bassi di Godie, cuant si è gjavât la vite, che altre dî, par vie di un futûr nereôs denant di lui, stant che il Consorzi al è daur a traviersâ une crisi e si previôt che a laràn a cjase un centenâr di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi. Ma par cumò, dulà o vin di lâ par cjatâ lavôr ?
E voaltris cuâi proponiments vêso fat pal 2014 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… Teatri Palamostre di Udin
Domenie, 01 Dicembar 2013, al Teatri Palamostre di Udin inte suaze de manifestazion Suns, si à podût scoltâ la gnove musiche furlane. A vierzi il conciert il grup dai FLK cun il funambul de ghitare Stiefin Montello e la cetant bule cjantadore Cristine Mauro, che a nus àn fat scoltâ dai tocs une vore preseâts de lôr racuelte rivant a sedusi la int cun une musiche che e à un leam une vore fuart cun lis lidrîs furlanis ma al timp stes e je buine di cjalâsi intor par creâ une melodie che inmaghe.
Il toc sunât par prin, che si pues scoltâ intal filmut, al è stât dedeât al poete furlan Federico Tavan.
Look at… the movie: FLK @ Suns – Teatro Palamostre di Udine
😎
… la corse plui veloce di dute la Italie
Inte suaze de XIV Maratonine di Udin e jere ancje la corse di 20 km cun i patins a rodelis che e partive da place Zardin Grant a Udin e passave par Felet, rivant fintremai Tavagnà, tornant indaûr par Culugne, passant dongje dal Stadi Friûl, zirant intor dal centri de citât e tornant in place. Ae corse o vin partecipât in dîs ducj dal trop di Udin dal Gru. La corse nus à impegnât a vonde par vie che daur di nô a rivavin chei de maratonine par la cuâl e bisugnave rivâ a fasile dentri di une ore. Chei plui bulos e son rivâts a fâle in 45’/50′ minûts tant che jo o ai impleât une ore, rivant intune cun il prin coridôr dal Kenya che però al coreve a pît, e e rivave a fale intal timp record di 59’06” cuasi volant su la pavimentazion di asfalt.
Ancje nô, come ducj chei che a àn partecipât, o vin voie di dedeâ la nestre corse a Silvia Gobbato, la puare fantate copade dilunc dal troi de “ippovia”, e a dutis lis feminis che a patissin des violencis.
Mandi di cûr, Silvia !
Look at… the photos: Maratonina di Udine 2013
… 1^ expo d’arte sostenibile
Dal 31.05.2013 al 29.06.2013 presso il Teatro Palamostre di Udine c’è la mostra “ARTE KM ZERO” ovvero la 1^ Expo d’Arte sostenibile. 80 le opere esposte da artisti di Udine e dintorni con materiali di riciclo e recupero. Oltre alla mostra ci sono laboratori x bambini, incontri con gli artisti e gite a km variabile.
Domenica, 23.06.2013, c’è stata la gita a Cividale del Friuli con la visita all’atelier dell’artista Giorgio Benedetti, che realizza molte delle sue sculture ispirandosi alla natura e utilizzando materiali presi in loco. Un artista molto apprezzato in Germania e in Austria ma forse ancora poco conosciuto in Friuli, tanto x non smentire il detto nemo profeta in patria. Il suo attuale laboratorio si trova all’interno di una corte a Cividale e il fabbricato, ora ristrutturato, era un ex fienile. Una bella coincidenza xk anche quando era a stare sul Matajur lavorava in un ex fienile. Questo testimonia il suo forte legame con l’ambiente rurale, la natura ma anche la sua volontà e capacità di recuperare dei manufatti locali di notevole valore. Giorgio ci ha raccontato di come il Matajur, che ora appare brullo, non lo fosse sempre stato. Infatti, forse pochi lo sanno, era ricoperto da castagni e faggi fino a quando la Repubblica di Venezia non ha deciso di utilizzarli x le costruzioni e x le carbonaie. Per cui i friulani non solo hanno dovuto subire il dominio politico dei veneti e la loro colonizzazione linguistica ma anche la distruzione dell’ambiente.
Nel pomeriggio il giro è continuato con la visita all’azienda agricola “Ronco Albina” di Spessa dove Marco ci ha parlato della sua attività di giovane coltivatore e dell’attività svolta con la fattoria didattica e il B&B.
Una giornata molto interessante passata tra arte e natura e dove non sono mancate le emozioni.
Look at… the photos: Arte KM zero a Cividale del Friuli (UD)
😎
… ovvero una storia di ordinaria amministrazione pubblica
Tutti sappiamo che l’amministrazione italiana non brilla certo per efficienza ma che si arrivasse fino a questo punto non lo avrei mai pensato…
Questa la storia che è capitata a mia madre. Lei fa la dichiarazione dei redditi con il modello 730 e una parte delle tasse le vengono trattenute direttamente dall’Inps sulla pensione e per la parte restante l’Inps invia un modulo F24 con l’importo che resta da pagare e che non è stato possibile trattenere sulla pensione. Ma alla fine del 2011, quando in novembre è subentrato il governo tecnico e all’ultimo momento sono state modificate le aliquote x calcolare la seconda rata dell’Irpef, l’Inps ha inviato in ritardo il modulo e nella lettera che lo accompagnava si indicava come termine di pagamento il mese di gennaio 2012. Nell’importo da pagare e che costituiva la seconda rata dell’Irpef mi sembra fossero compresi anche gli interessi per il ritardo. Ma adesso a distanza di più di un anno è arrivata una lettera dall’Agenzia delle Entrate dove si dice che per il ritardo del pagamento di quella rata dell’Irpef bisognerà pagare la sanzione + gli interessi. In poche parole le toccherebbe pagare per un ritardo che è imputabile allo stesso Stato, una cosa assurda che spero di riuscire a chiarire quando andrò a parlare in Agenzia questa settimana.
Cmq sembra proprio che facciano di tutto per rendere difficile la vita ai cittadini e che cerchino di approfittare del fatto che in questi casi difendersi non sia facile. Adesso vedremo come andrà.
Se qualche giornalista è interessato a questa storia posso fornire anche tutta la documentazione.
😈
… @ UDINE ( North-East of Italy )
Sabato e domenica 01/02 giugno 2013 la 5^ edizione della Rollerfest ha animato piazza 1° Maggio a Udine. Sabato pomeriggio è stata presentata la 1^ edizione della Udin&Battle appartenente al circuito WSS, dove i freestylers hanno dato vita ad una bella battaglia danzando intorno ai birilli.
La domenica mattina, invece, è stata animata da un lungo biscione rosso che si è snodato lungo le vie di Udine e che ha visto la partecipazione di pattinatori provenienti anche dalla vicina Slovenia e dall’Austria confermando la vocazione transnazionale della nostra regione. Tutti insieme x mostrare come i pattini possano essere un mezzo di trasporto alternativo e sostenibile in città sempre più soffocate dal traffico automobilistico. Nel pomeriggio si è svolto il campionato del Nord-Est di Inline Alpine Slalom e le esibizioni di cross, freestyle e jump che ha visto un pattinatore superare l’asticella posta a 2m di altezza.
Ma a parte i gesti atletici e le battaglie intorno ai birilli è stato bello ritrovarsi tutti insieme a condividere uno sport adatto a tutti.
Un ringraziamento di cuore va a tutti quelli che hanno partecipato sobbarcandosi un lungo viaggio per arrivare a Udine ma in particolare un grazie al Gruppo Roller di Udine che anche quest’anno ha fatto un gran bel lavoro per la riuscita dell’evento.
Mandi a ducj !
Next is… Rollerfest 2014 !
Look at… the movies:
1. Rollerfest 2013 @ Udine
2. 1^ Udin&Battle – freestyle @ Udine
😎
… @ Martignacco di Torreano (UD)
Nel quartiere fieristico udinese quest’anno la fiera/mercato dell’usato Udine Motori 2013 ha presentato un’intero padiglione dedicato alle auto e moto d’epoca, oltre ad un settore dove erano esposti i motorini che hanno fatto la storia degli anni 60/70. Malanca, Minarelli, Testi e Morini facevano bella mostra di sé, facendo rivivere ai visitatori, non + giovanissimi, quegli anni. Tra le auto d’epoca la Traction Avant, prodotta della Citroën negli anni ’30, e diventata il modello d’auto utilizzato in molte strisce di fumetti, la Fiat 509 utilizzata negli anni ’30 dai gangsters, e la piccola Heinkel Kabine restata in circolazione solo qualche anno non essendo molto sicura.
Tra le moto la Guzzi, rimessa completamente a nuovo con dei freni da paura simili ai freni della bici, le bellissime Gilera prodotte ad Arcore, eh già qualcosa di buono viene anche da là, le Norton dei tristi anni ’20/’30 e la mitica MV Augusta.
Look at… the photos: Udine Motori 2013
😎


c: text/html

text:
L’om che al rimbalzave simpri nol steve mai fer. Dome di gnot si leave intor un pês cuntune cuardute, parcè che se no nol rivave a durmî tal jet. Ma cuant che e sunave la svearine al disleave la cuardute e al tacave a rimbalzâ come une balute di tennis fin tal bagn, po dopo al rimbalzave in cusine par fâ di gulizion, e vie rimbalzant al jesseve di cjase e al leve a cirî un lavôr.
Nol jere tant facil. Tal zardin zoologjic si jere ufiert di netâi lis orelis a lis zirafis. Cui miôr di lui par fâ chel lavôr? Al bastave un cotton fioc zigant e cun cuatri salts al varès fate la vore! Ma lis zirafis si lassavin netâ lis orelis dome une volte al mês: al zoo nol tornave cont cjoli su une persone dome par fâ chel.
Ta une imprese di puliziis si jere ufiert di netâ i veris dai gratecîi. Par lui al sarès stât il lavôr ideâl! Ma la citât la ch’al jere a stâ e jere piçule e e veve un sôl gratecîl. E tal palaç a vevin apene comprât un gnûf machinari par netâ i veris.
Nol saveve plui ce fâ. Cu la murose al jere dut un barufâ: jê no lu varès mai sposât se no si cjatave un lavôr di sest, un cualsisei lavôr. Ma cun chel rimbalzâ nol podeve di sigûr lâ a vore intun ufici.
Disperât, une dì al le dal miedi. “Siôr dotôr, jo no fâs atri che rimbalzâ di continuo. Cuant che o jeri frut o zuiavi dut al dì cu la balute rimbalzine e o jeri content, ma cumò o vorès cjatâ un lavôr di sest e al è impussibil. No pues lâ indevant cussì! Che mi judi lui par plasê!”
Il dotôr lu visità ma nol saveve ce fâ, un câs come chel in chê citât no si jere mai viodût. Alore lu mandà la di un altri dotôr te citât plui grande, un professôr une vore innomenât che i disè di no preocupâsi, che lui câs come il so nt’veve viodûts tancj e anzit la cure si jere cjatade za agns prime. E bastave une pirule di cjoli matine e sere, e al varès fermât di rimbalzâ.
L’om che al rimbalzave simpri cumò nol rimbalzave plui. Al jere deventât un om normalissim cuntun lavôr normalissim, no i coventave plui tignî il pês e la cuardute dongje dal jet e anzit cumò al varès podût finalmentri comprâ un jet matrimoniâl.
L’om che une volte al rimbalzave simpri, cumô si cjalave tal spieli e no si cognosseve plui, ma al jere content parcè ch’al veve un lavôr e prest si sarès maridât. Al cjoleve lis pirulis miracolosis matine e sere e al steve ben atent di no restâ mai cence.
Une dì al jere tal parc cu la murose cuant che al viodè un frut che al zuiave cul acuilon. Un colp di aiar jal puartâ vie e al imberdeâ il fîl tor di un ferâl. Il frut al vaive disperât, e l’om al varès volût rimbalzâ fin lassù par tirâ jù l’acuilon, ma nol podeve plui.
L’indoman al cjaminave par strade e al cjatà une vecjute dute scaturide, parcè che il so gjatut si jere rimpinât su pal morâr plui alt dal zardin e cumò nol jere bon di vignî jù. Lui al varès volût judâle, ma nol podeve plui.
Une dì al cjatà intune scjate la balute rimbalzine. Al jere di tant che nol viodeve chel zugatul. Forsit le veve platade la sô murose, di pôc deventade la sô femine. Cetant che si jere divertût cun chê balute! Di frut no si stracave mai di rimbalzâ ator pal curtîl. E cumò al jere un om come tancj, cuntune vite come tantis, che no veve plui nie di speciâl.
Cussì al tornâ là dal innomenât professôr che i veve dade la cure. “Sior dotôr, ce sucedaressial se jo, cualchi volte, mi smentei di cjoli lis pirulis?” “Che mi stedi a sintî, chestis pirulis e son medisinis modernissimis, e no àn efiets colaterâi. Se lui lis cjôl nol rimbalzarà e al fasarà la sô vite normâl. Se no lis cjôl al tornarà a rimbalzâ come une volte. La vite e je la sô, al à di decidi lui.”
L’om che nol rimbalzave plui al jere content. Cumò al saveve che dal lunis al vinars al podeve cjoli lis pirulis par no rimbalzâ, lâ a vore e fâ une vite normâl. Ma la sabide e la domenie nissun lu varès plui fermât. Al varès tornât a rimbalzâ come une volte. Al varès fât svualâ i acuilons cun ducj i fruts dal parc. Al varès salvât i gjatuts che no rivavin a dismontâ dai morârs. Al varès zuiât di cavalete cui elefants e sunsurât un segret te orele de zirafis. Al varès cjalât il cricâ dal dì spielât sui veris plui alts dal gratecîl. Nol sarès plui stât un om come tancj: doi dîs par setemane al podeve tornâ a jessi l’om che al rimbalzave simpri. Ancje la sô femine e jere contente.
di Stralunade

robotstxt: allowed

filter: keep


text:
Duilio al jere a stâ in vie Sclavons e al podeve lâ a cjatâ Nurine, che e viveve in vie Sabotin, dome dôs voltis par an. Une come ducj, dentri dal va e ven des processions, ven a stâi che tu vevis simpri di cjacarâ cun cualchidun e al jere simpri alc ce contâsi e bisugnave ancje tirâ fûr cinc minûts par lâ li dai parincj; chê altre zornade, destinade dome a lui, i jere colade tal mês di Fevrâr, ai vincj, par jessi precîs, inovâl smenteât, tra l’altri, di un bombardament merecan propite sul so borc. Par agns, lui, che al fos stât Fevrâr o un altri, il mês che i jere tocjât in sorte, no i jere interessât plui di masse, ma di cuant che e jere tornade Nurine, lis robis a jerin cambiadis. Lis gnots d’Unvier a duravin di plui, e no jessint un di chei che a patissin criùre, Duilio si ritignive une vore fortunât.
Ancje parcè che lui e Nurine, no jerin a stâ tal stes paîs. Jê, dopo che lui al veve cambiât residence, e jere lade a stâ cu la sûr plui viele, e culì e jere restade par agns, fintremai a vê plui grispis su la muse che cjavei sul cjâf. Sedi ce che al sedi, di cjase di un a chê di chel altri, a jerin – ancje taiant pes sdrucjis – cuasi siet chilometris, che a fâju a pît intune sole gnot, lânt e tornant, al è ce cori, e i vûl gjambe lungje e bon flât. Pal flât no jerin fastidis e tal so câs nancje pe gjambe, stant che Duilio al jere zovin, plui dongje ai vincj che ai trente, e in bande di chel al jere un di chei zovenats dut gnerf, che no rivin a stâ fers, e a fasin i scjalins doi par colp. Sì che duncje, in chei doi dîs dal an, pene che il clip dal soreli si sfantave tal scûr, lui al partive di buride, saltant i fossâi par lunc e lis machinis par straviers. Se a vessin podût viodilu, cori come un mat, al jere di ce spaurîsi. Meteit dongje ancje che al jere un mataran: i plaseve fermâsi a cucâ tai barcons cu la lûs impiade e cisicâ tes orelis di chei che al cjatave ator, a pît o in biciclete. Lâ a torzeon di gnot, insome, i plaseve. Da rest, nol podeve nancje pratindi che e fos Nurine a vignî a cjatâlu. E mighe parcè che no je creance a mandâ une femine ator di bessôle. Fossial par chel, nol sarès stât nissun fastidi, e ai 3 di Lui, la zornade che i jere tocjade a jê, e sarès lade di sigure a cjatâlu. Il probleme al jere un altri: pratindi che une nonute di novante e passe agns, ben poiâts sui vuès in forme di reumatics, e fasès ducj chei chilometris a pît… Ah dius! No sarès rivade nancje fûr dal puarton!
Chel di Nurine e Duilio, insome, al jere par scugnî un amôr intens, che si davuelzeve in pocjis oris, come intune flabe. I doi si sintavin su la bancjute, sot de pinesse grande, stant atents che no ju viodi nissun, e a fevelavin dilunc dute la gnot, tignintsi par man e contantsi di ce che al jere capitât in paîs o di cui che al jere vignût a stâ li di lôr.
«Ah, sâtu, al è rivât Flavio, il fi dai mulinârs!» al contave magari lui.
«Cjo mo! Za ormai? No varès mai dite… Al jere simpri atent a dut».
«O ai sintût dî che al è stât une vore sfortunât. Al steve lant a vore, si steve cjapant da dî cu la femine, par telefono, e nie, tic e tac e al è vignût a stâ ca di nô!»
«Ma pense tu. Cheste po mi splâs. Poben dài, almancul al à inmò buine salût, mica come me che o fâs fature parfin a jevâ sù di cheste bancjute!»
«Dài mo, dài mo, Rine, no sojo ca jo!»
E cussì, fra une cjacare e une altre, ni plui ni mancul di cuant che a jerin morôs, Duilio e Nurine, nuviçs dal ’38, e je vedue par plui di mieç secul, a scomencâ dal Fevrâr dal ’43 – a passavin la gnot. Daspò di chel, cuntune bussade cidine sul cerneli, lui le saludave. Jê si fermave ancjemò un pôc, sul puarton di fier di vie Sabotin, pene fûr Sclaunic, a spietâ il cricadì, e misurant il timp, par jessi sigure che Duilio al fos rivât a cjase sô, in vie Sclavons, tal cimitieri di Talmassons.
di Rafaêl Serafin


text:
» La societât
In dì di vuê il disvilup de culture furlane e de lenghe furlane al pues dâsi dome se i aspiets plui impuartants de modernitât, tant a dî lis siencis, a vegnin doprâts par furlan. Ancje se in tal mont la comunicazion sientifiche si le fâs par inglês, par dut l’insegnament e la realizazion des siencis e des tecnologjiis a vegnin puartâts indenant intes lenghis nazionâls. Cun cheste convinzion e je nassude la SSTeF, associazion indipendente che riunìs ricercjadôrs, studiôs e professioniscj di diviers setôrs sientifics e tecnologjics, che àn a cûr l’incressite de culture e de lenghe furlanis.
Lis ativitâts di ricercje e di divulgazion sientifiche de SSTeF a son metudis in vore prin di dut in Friûl, ma a vegnin sostignudis ancje ativitâts ator pal mont. A rivuardin i principâi setôrs sientifics dissiplinârs:
La SSTeF e publiche il Gjornâl Furlan des Siencis / Friulian Journal of Science, gjornâl sientific in lenghe furlane e inglese indulà che vegnin publicâts lavôrs origjinâi di ricercje e di divulgazion su lis dissiplinis sientifichis e tecnologjichis plui avanzadis. Ducj i articui a son a disposizion in version bilengâl furlan-inglês.
Ogni an la SSTeF e ten un Congrès là che i siei associâts a presentin i lôr lavôrs di ricercje plui significatîfs.
» Par associâsi
Par associâsi ae SSTeF completâ la schede di adesion, stampâle e mandâle a:
SSTeF
c/o CIRF – Universitât di Udin
Via Petracco 6
I-33100 UDINE
Italy
Si vegnarâ informâts de acetazion de domande e di cemût paiâ la cuote di iscrizion.
» Imprescj
Il coretôr ortografic al verifiche che lis peraulis di un test a sedin scritis in maniere corete secont la grafie uficiâl e il dizionari di riferiment. Se une peraule scrite nol è tal dizionari il coretôr al à di sugjerî chês peraulis coretes che secont lui a podaressin corispuindi a la peraule falade.
Par cjatâ i sugjeriments il Coretôr Ortografic Furlan (COF) de Societât Sientifiche e Tecnologjiche Furlane al dopre il motôr Aspell che al furnìs chês peraulis che par solit si lis pronunzie in maniere simil a la peraule falade.
Il COF (te so version atuâl 2.0) al funzione come estension di Microsoft Word 2003 e Microsoft Word 2007 sui sistemis operatîfs Microsoft XP e Microsoft Vista.
» Sience furlane 2.01
Temporâi fuarts, tampiestadis, burlaç, ploiis straordenariis cun Dario Giaiotti da le Agjenzie Regjonâl pal Ambient dal Friûl Vignesie Julie.
» Cunvigne 2017
Sabide ai 18 di Novembar dal 2017, a Caprive, te sale “Teodoro de La Tour” di Vile Russiz, si tignarà il 16^ Congrès Anuâl de Societât.


text:
Gjestion dai Refudums
ducj i servizis de racuelte diferenziade & lis novitâts pal an 2014
Dal prin di Zenâr al jentre in vore il gnûf calendari. Par cognossi i dîs che a passin a cjapâ sù i refudums pes cjasis, dividûts par tipologjie, cjale il PROMEMORIE 2014
al è impuartant meti fûr de puarte di cjase,la sere prin dal dî dal passaç, i contignidôrs di pueste prontâts
Par capî cemût fâ ben la racuelte viôt la "VUIDE PE RACUELTE DIFERENZIADE"
L' ECOPLAÇÂL DI VIE RIZZOLO A MULIGNÛF AL E' VIERT TES ZORNADIS DI:
- LUNIS di matine: 7.00-12.00
- MIERCUS dopomisdì: 12.00-17.00
- SABIDE dut il dì: 7.00-17.00
discjame chi la cjartine, i oraris e lis informazions utilis sui refudums che a si puedin puartâ tal centri di racuelte
RACUELTE DAL VERT E DAI REFUDUMS GRANCJ FATE PUARTE PAR PUARTE (scjame di chi il calendari 2014)
Par prenotâ il servizi di ritîr a cjase dai refudums intrigôs e dai ramaçs e dal vert al è pussibil
- clamâ il numar vert 800 - 450999 (dal lunis al vinars: des 8.30 di matine aes 4.00 dopomisdì)
- o ben zovâsi dal servizi di prenotazion in linie (frache chi)
Cui che al fâs il compostaç di bessol al pues gjoldi di une riduzion de TARSU (la tasse sui refudums) se al dopre il biocomposter o i ledanârs propris, o biocomposter in comodât dal Comun, baste che nol dopri il servizi di racuelte dal umit. Par informazions indreçaitsi al Ufici Tribûts o ben scrivêit a tributi@comune.tavagnacco.ud.it
IL REGOLAMENT pe gjestion dai refudums urbans e simii
Relazion ai sens dal art. 34 dal D. Lgjs. 179 dai 18/10/2012


text:
Domenie 15 | Dicembar 2019 | 942 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2002 | 1973 | 1972 | antecedentis |
Liturgjie pal nestri Popul
15 di Mai 2016
Te domenie des Pentecostis o clamade ancje Pasche Fluride, us presentìn une gnove ufierte: LA LITURGJIE PAL NESTRI POPUL.
Te sezion dal Messalin festîf o podês cjatâ ducj i tescj par celebrâ la messe par furlan, compagnade di une coment di pre Antoni Beline (Vanzeli par un Popul: domandaitlu a info@glesiefurlane.org), cu lis leturis de domenie, i cjants dal Hosanna (par info@glesiefurlane.org) e i avîs.
Discjamait il pdf complet: CHI


text:
6 coments On La mê gnot in pereson
-
Conte scrite cun tante bravece e passion e che si fâs lei dute intun flât ancje se e lasse intor tant lancûr. Tiziana tu sês propit brave.
Tiziana,le to conte ae maraveose,e met in lus le cjativerie umane viers i plui debils,cjativerie scjafoiade dal amor di une mari in ches ultimis siet riis de to conte,e ti zontarai chest, "e cuant l'amor di mari ardint al salte fur, nialtri su la tiere al rive stai daur- ae fuarce maraveose che in dolç a si premure a strengi e difindi in sen le so creature- e fintremai ai reste un fil di flat in bocje, l'aur che strenç al sen guai a cui lu tocje.Biele conte, mi plas, compliments.Lussian
Novella, a tu nus mandis ducj fûr di concors, parcè che lis tôs a no son contis, ma ben poesiis in prose furlane. Bepi
Usti, ce biele conte! Se a é stade vivude a é da compatî prime di dî ch'a é ben contade ma s'a é inventade a é ancjemó miôr. Eugène Delacroix tal so diari di doi chilos di peraulisal diseve che i scritôrs rùs e vevin tant sucés parce che a contavin di spes ce che vevin vivût e ju rimproverave un pôc (forsit par gjelosie) di vê "…La tâche plus facile". O crôt che nuie nol é plui facil che da dî sù ce che no si pués scrivi.
Viodin cumó se nus ven fûr une Tiziane furlane cun tune colezion di contis par fâ une "Novella" tal stîl di "Vipère au poing" di Hervé Bazin. Dutcâs cun cheste conte come introduzion tu sês ben partide.
Jaio
Graciis a ducj. A Jaio i dîs che les storiis che o scrîf e son pal plui ispiradis des mes ricercjis storichis, des leturis di cjartis dai archivis o dai procès de Incuisizion, dai sacs di storics , partant no son vicendis vivudis in prime persone (par fortune). Mi plâs da vôs a chei che no le vevin e par chest les mes protagonistis e son soredut feminis, puaris di bêçs ma sioris di fuarce, sintiments, rabie….
Leave a Reply to Tiziana Novello Cancel reply%d bloggers like this:
-


text:
Jo mi soi sposade il mês di Avost dal 1977 (un cjalt di murî), a 22 agns, dopo 7 agns di morosament.
O jeri cussì su la lune pa la emozion, che dal dì des gnocis no mi visi nuie di nuie.
Di bon che o ài l’album di fotografiis se no mi vignarès il suspiet di jessimalu insumiât.
Però o ài simpri in ment ce che o vevi cumbinât cualchi dì prin, cjapâde come che o jeri dai preparatîfs e da la premure di fâ dut in regule: i invîts, lis bombonieris, il rinfresc, lis rosis, il predi, il banchet, la musiche e… il rest.
Po ben, cuant che o soi lade a ritirâ il vistît di nuvice, tal Empori dulà che un pôc a la volte o vevi comprât dut il furniment e là che dal paron ai comès mi cognossevin ducj, busse un, ringracie chel altri, o saludi ducj e vie jo cul pac sot il braç… cence fermâmi in casse a paiâ.
Cuant che o soi tornade in me, o jeri beromai su la puarte, cence che nissun al ves olsât a fermâmi.
La vee di gnocis a une nuvicjute si perdone dut, ma jo, cuant che mi impensi, o deventi ancjemò rosse.
di Maghe Olstrele


text:
L’om che al rimbalzave simpri nol steve mai fer. Dome di gnot si leave intor un pês cuntune cuardute, parcè che se no nol rivave a durmî tal jet. Ma cuant che e sunave la svearine al disleave la cuardute e al tacave a rimbalzâ come une balute di tennis fin tal bagn, po dopo al rimbalzave in cusine par [...]
Categorie: Gjenar sociâl
No soi restât fer ai timps di Marco Caco. O ai bielzà scrit di U.F.O. e di Spazi 1999. Cumò us feveli di une serie di fantasience resinte: FALLING SKIES. I dispietâts, alts umanoits Esphens a àn invadût la Tiere e fiscât su dut. A doprin come fantarie di assalt i Skitter, mostris a vot gjambis, a ûs dai folps [...]
Olghe e je contente. E à a pene finît di fâ spese e e je jessude dal centri comerciâl. E sta lant jù pe corsie numar 9, li che un pâr di oris prime e à parcade la machine, e e sburte cun fature sul asfalt slis il carel cu lis borsis plenis di robe fin parsore. Il pês al [...]
Cun sigurece nissun al saveve ce dal diaul che al faseve: cualchidun lu etichetave come poete, par di altris al jere un un tic “fûr des riis”, ma ancjemò di altris lu difindevin cun: ” Un mone nol è par ciert, a mi mi nd à fât l’implant de corint eletriche in cjase cun la “piattina”(la novitât plui moderne in [...]
Ogni paîs, in sen di sè stes al cjate dentri dai personaçs origjinâi e culì us conti di Vigji, sorenomenât il “sclendar”: magri come un bacalà suiât, cence istruzion scuelastiche, ma fuart di chê inteligjence naturâl che ogni tant la nature e premie un ca e un là. Lavoradôr di fâ pôre, plen di buine volontât e snait su ogni [...]
Insome… Pauli al jere jentrât tai ufizis dal INPS par podê finalmentri ritirâ il modul che al varès compilât cjase par aviâ il procediment pe pension ma lui nol crodeve ai siei voi… dentri al jere dut un davoi… a jerin rivâts chei cul gjilet celestin a fruçâ sù dut… i impleâts e lis impleadis a jerin scjampâts di buride [...]
Imagjine, Checo, di fâti fûr dal barcon dai miei ricuarts intal forest. O vevi il mâr propit di là de strade denant de puarte di cjase. Siet di matine e daspò di un burlaç su la strade a jerin restadis un pâr di pocis. I rais dal soreli si poiavin jefri i cjavei sgardufâts di une frute piçule (a voli [...]
A Vigji lu clamavin cracul pe sô basse stature. Robust e cicinôs si jere salvât de naie, za che lis leçs militârs a esizevin une altece superiôr ae sô. Cuant che al savè che chês leçs lis modificarin par permeti al princip ereditari di sei cjâf dal esercit, va e no va che i vegni un colp: il princip e [...]
La preson e je tantis robis ma, plui di dut, monotonie. Dut al è za fissât. Di cuant che si sveisi a cuant che si va a durmî, dut al è regolât di oraris e di proceduris decidudis di cualchidun altri. Sul imprin un si inzegne par rompi cheste monotonie, par restâ vîf, ma ae lungje ancje i plui dûrs [...]
“Beâts vualtris zovins, che a vês timp di fâ dal ben”, al diseve San Filipuneri, il paradis nol è fat pai poltrons.” Cussì a sîs di buinore, mê mari, cun cheste filastrocje plovessial, neveassial, glaçassial mi butave fûr dal jet. E jo ancjemò indurmidît, cjalt come un colomp, o saltavi fûr des cuviertis pront a vistîmi par no murî di [...]
Ator a jerin presints il cidinôr e la Lûs. E tal ajar si sintive fuart l’Amôr. L’om cence vite al veve sierâts i voi e cence bati dal cûr. Alore il Creatôr ch’al cognosseve il polvar, si metè dongje e di flanc in zenoglon, al slargjà il so mantel di sede e tirât dongje il so Spirit al soflà [...]
O soi l’ultin di une grande cjadene. O viôt dute la storie dai miei vons. E jere za tacade prime ma o ai voie di ricuardâle fin dal moment che une sorte di ruie marine e jere deventade indipendente dal stadi di “assidie” ven a stâi une sorte di sac ancorât al fondâl. La ruie, in milante agns, si trasformà [...]


text:
Se il frêt dal Invier mi fâs vignî voie di involuçâmi sul divan a pene che il soreli al va a mont, lis gnots di Istât invezit mi àn simpri incantesemade. No pe movida intai locâi, ma pluitost par vie che dut intal mont naturâl al pâr che al cjapi une gnove vite. Tant che intune flabe estive, dulà che i zuiatui cuant che e sune miezegnot a scomencin a danzâ e a cjantâ, ancje il palc dal nestri zardin si anime di atôrs inspietâts, a pene che si alce il sipari sul cîl stelât.
Intune des mês escursions vie pe gnot tal zardin, cualchi dì indaûr, o ai par esempli finalmentri viodût cui miei voi i doi protagoniscj dai scuintris cjantarins che si contindin il gno piçul sfuei: doi masclis di 'save smeraldine (Bufotes viridis) che - un di une bande e un di chê altre di un ring acuatic - ses “davin jù” a colps di craçoladis. Cul aument de umiditât, la sere, tal mieç de jerbe taiade in mût scrupulôs, a vegnin fûr ancje i viers, une des predis preferidis di chescj anfibis. Par rivâ a mangjâju, lis 'savis a plein il cjâf in bande, ju gafin cu la bocje e dopo, cuntune espression che e pâr cuasi di riviel, a glotin la bocjade sierant i voi: al è curiôs cemût che par chescj animâi al sedi indispensabil tirâ i muscui oculârs par rivâ a gloti.
Tra i piçui ospits che mi è sucedût di cjatâ in passât, e che cun grande probabilitât a frecuentin ancje cjase vuestre, chel che mancul mi spietavi al è stât il riç european (Erinaceus europaeus). Lu ai cjatât une gnot intant che al jere impegnât a mangjâ lis crochetis dai gjats intal curtîl, cjalât cun disdegn, ma a distance, ancje dal proprietari legjitim de scudiele. Mi è vignût iniment cussì di contâ alc di chest strani animâl, che al vîf une vore dongje di nô e che al è cetant curiôs intal aspiet e intal compuartament.
Cuant che lu ai viodût pe prime volte, nol jere tant interessât de mê presince. Dome dopo un pôc, sintintsi osservât cun insistence, al à capît che al jere il câs di mandâ un messaç: si è involuçât sù come che al ves vût di dî “Di po tu, âstu alc cuintri di me? Ca nol è nuie ce viodi!”. Inte tradizion popolâr il riç nol è calcolât un animâl cetant svelt, ma un aforisim di Archiloco al dîs cussì “La bolp a 'nt sa tantis, il riç dome une, ma impuartante!”. Il riferiment al è ae lôr strategjie eficace di difese: se i riçs si sintin menaçâts, par istint si inglimucin contraìnt intal stes timp la muscoladure dorsâl, di mût di dreçâ i aseis e di presentâ un scût fat di plui di cinc mil spinis, che a son in realtât pêi modificâts. I riçs a puedin restâ in cheste posizion par tant timp, fin cuant che a stimin che il pericul al sedi passât. La strategjie e je simpri vincidore devant di un pussibil predadôr (il riç nol à, magari cussì no, ancjetante fortune cu lis machinis, ma al è l'unic sisteme di difese che al cognòs). Cheste arme di difese une vore dure e à ancje i siei aspiets negatîfs. Par esempli, pai riçs al è impussibil gratâsi, e par chest i parasits ju puedin tacâ cun facilitât. No stin a fevelâ po dopo dai problemis leâts al mont dal eros... Pal riç mascli puartâ insom une serade a cortizâ une mascje al è un probleme pardabon “intrigôs”. Par fortune, la mascje che e cêt aes avances e mostre la sô disponibilitât slungjant lis gjambis posteriôrs par indaûr, in mût che i aseis si sbassin e a ridusin il pericul di fâi mâl al mascli. Chest, di bande sô, al cjape lis justis precauzions: al è dotât, cun di fat, di un vêt estensibil che i permet une union sessuâl a distance di sigurece. Se il cubiament al à vût sucès, il moment dal part al varès di fâur pôre aes maris riç plui di cualsisedi altre specie, ma la evoluzion e à fat in maniere che i piçui a sedin cence aseis, tal moment de nassite. Se ancje voaltris o volessis vê un riç tal zardin no stait a provâ a cjapânt un, a son animâi che a sielzin il lôr teritori, se ju movessis si sintaressin in dificoltât e straneâts inte gnove sede e dal sigûr a rivaressin a scjampâ. Se o vês pazience, a rivaran li di volatris in maniere spontanie (o forsit za a son), atrats de mangjative dai gjats, tant che intal gno câs, o di zonis cun cisis tant plenis di insets e di ruiis. Tal câs che o vedis une cente di rêt, no stait a preocupâsi, a son scjaladôrs abii, a rivin a rimpinâsi cun agjilitât estreme e se, intal vignî jù, ur ves di mancjâ la prese, a son bogns di colâ cun classe, rivant a fâsi sù par moderâ il colp. A son animâi resistents, si nudrissin ancje di aliments che par altris animâi a saressin tossics, ma a son une vore vulnerabii ai prodots chimics che o doprìn tes nestris cjasis par copâ i lacais, che di chei a son predadôrs straordenaris. Mi racomandi: nuie lat, se us vegnin a cjatâ. Al è un aliment cetant tossic par lôr, tant che par tancj altris animâi! Po dopo, stant che a son besteutis che a van in letarc, o podês insiorâ il vuestri spazi vert lassant, cuant che e rive la stagjon frede, cualchi tasse di lens e di fueis secjis; a saran preseadis une vore tant che cove pal lôr pisul invernâl.


text:
MIGEE
Migjee
E jo?
Beh…no pues lassâ che a mi tain fûr. In dì di vuê, se no tu vas in bici, no tu sês nissun!
E alore o ai decidût: ancje jo o fasarai il gno librut des mês aventuris su lis dôs ruedis e sui pedâi.
Sì.
O contarai il mût e la maniere che o ai scjavaçât, di bessol e cence nissune assistence ni tecniche ni di altri gjenar, il Friûl dut intîr in biciclete!
Siors sì! Propi cussì.
Beh…magari no simpri o jeri di bessôl… e salacor no propi dut il Friûl… poben o ai fat ce che o ai podût.
Il prin cjapitul di cheste epopee (che po cuissà che magari nol vedi di sedi ancje l’ultin…) al varà par titul:
MIGEE
Dulà che si davuelç la prime aventure che e merete contade. La mont di Migee.
Domenie di Istât di za cuarante agns fa (e che no vedin di sedi cuarantedoi…). Cui amîs ator pai paîs. Su a Migee, su la mont. Mighe parcè, veh! Dome pal gust di tornâ jù, daspò, a dute viamence e sintî l’aiar intal stomi, intal sturniment de velocitât. Il toc plui grivi di lâ su e, che si capis, ancje il plui ecitant di tornâ jù, al è il prin.
Prin di cuale bande? Al domande il prin dai 25 letôrs.
Ah!! Velu che al si à tradît chest letôr!
Tu no tu sâs nuie di Migee, letôr!
Po ben nie pôre, ti inscueli jo, ti conti ce maniere che e je. Altris a ti fasaran cognossi la carretera do sul o ben i svolts dolçs dal…de…ce maniere si disie? A Viene lu clamin Donau, a Budapest Duna…va a savê!
Dut câs, jo, letôr, ti fasarai cognossi dut de mont di Migee viodude de bande dai doi pedai.
E je une mont moreniche che e à parsore doi edifizis: la glesie di S. Antoni e l’Ara pacis. Biele la prime, orende chê altre, un cubi di marmul blanc e intal mieç un altâr, juste in ponte.
Kitsch.
Fassist.
La strade che e mene su la mont e je une sole. E à une diramazion bande di S. Antoni e lì e mûr. La linie principâl e rive fin sul plaçâl devant de Are. E lì e si ferme ancje chê.
Bon.
O vin spiegât ce che al vûl dî ‘la prime trate’.
Alore: rivâts fin lassù su la spice, o fasìn recsum, pal plasê di lâ jù di viamence e sintî chel aiar intal stomi.
Jo o jeri su la siele de bici de mame, imprest antîc, usât a lis batais, ai sacs di farine, ai bidons dal lat. E plui in confidence cul rusin che no cul vueli.
Rusine e no, slacjât jù pe dissese…
Letôr… ce maniere ajo di fâ, cumò, par dîti che a mi bastarin pôcs seconts par savê, di sigûr, che o sarès colât?
E che di chel moment in devant la uniche preocupazion e deventà di sielzi il puest plui adat, chel mancul pericolôs pal intop?
Come che di fat.
Almancul la sielte no fo des piês. Une piçule largjiure li che cualchidun al veve brusât, che nol jere tant, ramacis e baraçs.
E o saltai fûr vonde ben. Un pôc neri, si capis, lis barghessis sbregadis sul zenoli dret (o salacor chel çamp, ma mi sint di escludi altris pussibilitâts) e la maiute (ti visistu chês maiutis di spugne dai agns 60?) carulade piês di un varuscli.
Ah sì! E cualchi escoriazion e cualchi bote.
A la bici i lè piês: cjonçât di net il supuart dal manuvri, une ruede imberlade e altris malans minors.
Ma e rivà adore a puartâmi a cjase.
No jeri mighe in Patagonie!
di Laurin Zuan Nardin
Conte n. 59


text:
Cuintri de violence di gjenar al torne “Passi avanti”
Il Comun di Udin, intune cu la Comission pe paritât tra om e femine, al à inmaneât inmò une volte la iniziative “Passi avanti” che e met adun un program siôr di apontaments dedicâts ae Zornade internazionâl pe eliminazion de violence cuintri des feminis che e cole ai 25 di Novembar. Il calendari de iniziative, che si invie sabide ai 21 di Novembar, al previôt incuintris, cunvignis, presentazions, mostris, spetacui, events musicâi e altris apontaments svilupâts in gracie de colaborazion cun cetantis associazions impegnadis intal dî di no ae violence di gjenar. Cun di plui, dai 25 di Novembar, si inviarà une campagne informative metude adun de associazion “SeNonOraQuando” adun cun ConfCumierç che e previôt la distribuzion tes farmaciis e tes buteghis dai pancôrs di sacuts informatîfs cul numar gratuit antiviolence 1522.


text:
La puçone
6 coments On La puçone
-
Barbara,Barbara,cetante biele fantasie che tu âs intal esponi lis tôs contis,e cussi ben smicjadis inte lôr storie,il plasê di leiti al reste simpri grant. Cun tancj saluts e auguris al dongje Nadâl e an gnûf a ti e famee.Lussian
Barbara, cun ducj chei profums nasebons ch'a propagandi sot Nadâl a i fasaran di sigûr cambiâ idee a la Puçone…Bepi
O soi rivade intes scuelis di Cjarlins (tart come simpri) cuntun sfuei e un vâs prebonsai dal gno om. Francesca, la mê maraveôse sporteliste mi spietave e o vin començat a fevelâ cun fruts interessâts, curiôs,divertîts. Gjonde a sbreghe balon par noaltris dôs e une maravee ae fin, cuant che si son metûts in file ancje par cuatri voltis par nasâ il malodôr de fuee freolade jenfri i dêts! Graciis di cûr Lussian e Bepi e tancj auguris ancje a voaltris cui profums che a scjaldin l'anime e i nasebogns che a tirin dongje l'aghegole!
Barbara,
O ai vût let che cheste sô "puce" e contribuìs a prevignî e a tignî lontans i parassits, E sarès une soluzion umane so vessin chei mecanisims par difindinus di ciertis personis parassitariis. Saraial par chel che a àn inventât il profum?.
Bon Nadâl e Buinis Fiestis a ti e a ducj i Contecurtârs.
Galliano, biele cheste vision slargjade dal mecanisim di difese de plante "inteligjente" (cuant che o 'nd ai di fevelâ di jê cul gno om la clami cussì)!!! Ringracii pai auguris e cuintracambii a ti e ducj i Contecurtârs
Leave a Reply to Barbara Cancel reply%d bloggers like this:
-


text:
Alfabet
Un alfabet al è un insiemit standardizât di letaris — simbui di base pe scriture — ognidun al rapresente plui o mancul un foneme di une lenghe fevelade, sei come che esist vuê sei come che esisteve tal passât. A son altri sistemis di scriture, come i logografs, dulà che ogni caratar al rapresente une peraule, e i silabaris, in cui ogni caratar al rapresente une silabe, ma i alfabets a son par sigûr il sisteme di scriture plui frecuent. I alfabets po a si dividin a seconde di cemût che a indichin lis vocâls: compagns des consonants, come tal alfabet grêc, come modifichis des consonants, come pal Hindi, o che no lis indichin par nuie, come tal alfabet arap.
La peraule "alfabet" e ven dal tart latin alphabetum, che al ven a sô volte dal grêc antic alphabetos, di alpha e beta, lis primis dôs letaris dal alfabet grêc. Vuê a son doprâts desinis di alfabets; i plui doprâts a son fats di riis; ecezions a son il Braille, l'alfabet manuâl e il codiç Morse.
Liste di alfabets[cambie | modifiche il codiç]
- Alfabet grêc
- Alfabet latin
- Alfabet cirilic
- Abur o vieri alfabet permian
- Alfabet arap
- Alfabet armen
- Alfabet gjeorgjan
- Alfabet ebraic
- Alfabet fenici
- Alfabet etrusc
- Alfabet fonetic internazionâl
- Alfabet sanscrit
- Alfabet tailandês
Leams esternis[cambie | modifiche il codiç]
- (inglês) Esemplis di alfabets


text:
Il sclopâ de Prime Vuere Mondiâl al siere definitivementri lis destinazions viers la Euorope
centri-orientâl.
Il tornâ dongje obleât, a scomençâ dal Lui dal 1914, di su par ju 80.000 lavoradôrs stagjonâi dai paîs dal bacin danubian a presente carateristichis dramatichis. La fin de vuere a vierç cun fuarce i marcjâts de France, Ingletiere, Belgjio, Olande, Svuizare e Lussemburc.
Di la dal ocean, i Stâts Unîts, e New York specialmentri, a son la destinazion preferide par i furlans de Val Midune, di Fane e di Cjavàs, mentri Bridgeville, dongje Pittsburg, e je une piçule Frisanc. La Australie, e Sidney in particulâr, a ricevin invezit tancj furlans origjinaris di Top di Travês.
Par chei di Cordenons il rivâ a Buenos Aires jenfri i agns Vincj e Trente a previôt l'incuintri cuntune altre Cordenons, "in Argjentine nissun paîs dal Friûl al à tancj emigrants tant che Cordenons" al dis don Luigi Ridolfi in tal 1949.
Une rêt che a fâs pensâ, ancjemò, a une complementarietât o a rapuarts privilegjiâts jenfri lûcs di partence e di destin. Un leâm che al cjape dentri, in chest câs, Viarèit, Sclavons, Romans, Massèlu, La Plassa, San Jacu, San Zuan, Sarviel, Cortine, la Cal, Villasgrafa cun Avellaneda, Sarandi, Villa Dominico, Wilde, Don Bosco, Quilmes, Bernal, a Buenos Aires.
In France, lis campagnis de Aquitanie, il dipartiment Lot-e-Garonne in particolâr, la perifarie di Parîs e la Lorene a rapresentin un pont di rivade frecuent. Passât il 1924, pratichementri ducj i paîs che a ricevin talians e furlans a stabilissin di regolâ lis jentradis.
Il fassisim al acete cheste politiche come une sielte autonome, ma passât il 1927 il Guvier adote une vore di restrizions intal dâ fûr passepuarts par i emigrants lavoradôrs.
L'emigrazion permanent no jere ben viodude; chê momentanie a scugnive jessi regolade seont determinâts limits e cundizions.
Tancj furlans a pontin alore viers lis citâts de Lombardie e dal Piemont, soredut come muredôrs, i trasferiments jenfri il 1931 e il 1932, viers la Cirenaiche e, plui tart viers la Afriche Orientâl Taliane, a son plui misurâts, invezit lis partencis viers lis tieris di bonifiche dal Agro Pontin e di Carbonie, di Mussolinie di Sardegne (vuei Arboree) e dal Macarès a somein interessâ plui la planure pluitost che la pedemontane o la mont dal Friûl ocidentâl.


text:
Ai
10 di Març, inte Cjase de Generalitat
di Perpinyà / Perpignan, a son stât presentâts i risultâts de
inchieste sui ûs linguistics inte Catalogne Nord, o sei chê cjapade
dentri intal stât francês. La ricercje si riferìs al 2015 e e je
stade fate cuntun model che al permet di confrontâle cu la inchieste
dal 2004. Il 61% de popolazion cun plui di 15 agns al declare di capî
ben o avonde ben il catalan, il 35,4% di jessi in stât di fevelâlu,
il 39,2% di savêlu lei e il 14,3% di jessi bon di scrivilu. Rispiet
al 2004 lis percentuâls si son un tic sbassadis, ancje se il numar
assolût di cui che al fevele par catalan al è cressût: merit dal
aument de popolazion e segnâl che ancje se la trasmission
intergjenerazionâl e clope, i gnûfs rivâts no àn fastidi a cjapâ
sù la lenghe. Dome il 5,7% de int al dopre il catalan in maniere
abituâl, dât che però al è in cressi rispiet al 2004. Il catalan
si lu fevele massime in cjase (16,1%) o cui amîs (15%). Sul front
dai servizis e dai consums la lenghe si le dopre di plui intes
buteghis piçulis (8,1%) e di mancul cu la aministrazion publiche
(0,6%). Par chel che al rivuarde la politiche linguistiche, l’85%
al volarès une television locâl par catalan, il 76,1% l’insegnament
bilengâl, il 75% une leç su lis lenghis e il 58% il catalan
couficiâl.
Font:
VilaWeb,
11/03/16


text:
lunedì 7 gennaio 2013
Lis pignatutis par Udinese - Inter
Si che duncje, îr ma la soi propite gjoldude.
No che le vedi cun chei dal Inter, che e je ancje scuadre che mi sta simpatiche, ma meti a tasê che dordei de Sud e soredut chei plui in bande, i interiscj furlans, e je stade propite una sodisfazion.
Dopo, al va dit che e jere une partide che podeve lâ a finîle ancje trê a zero par chei altris, eh. E no lu dîs par il rigôr che al è di coions metisi a recriminâ par che al jere in fûr zûc e cuindi che azion li no esist. Lu dîs plui che altri par chei doi gôi che al à mangjât l'Inter, inte prime metât dal secont timp. Se al meteve dentri un di chei, nô no varessin mai rivât a segnâ e anzit, facil che a cjapavin un altri.
Par fortune e je lade al contrari, e alore... pignatutis!
Brkic 4 su 5
Îr al veve la sindrome dal vip. No sai ce che i è saltât sù, ma a fin partide i mancjave dome che al fases la danza del ventre sul pâl de puarte, e inte fâse finâl de partide, su un tîr dal Inter che al leve cirche a 5 o 6 a l'ore, si è metût a fâ un tichinin di circo butantsi par tiere. Va ben... se chest al covente a dâi sigurece, mi va ben. Calcisticamentri, îr, al à fat il so. No son stât tîr dal Inter pericolôs a part un. 4 pignatis e no 3 jo mi sint di daialis par lis uscidis. Une tal prin timp, une tal secont, cun dribbling. Nuie di ce, forsit, ma cuant che un difensôr al viôt che il portîr al è pront, al sbalie di mancul.
Hertaux 5 su 5
Cuant che vin tacât o ai pensât: ma parcè no Angella? Al veve fat une vore ben lis partidis passadis, mi someave clâr che al veve di jessi lui, tal puest di Benatia. Invezit il Guido al sa di plui e al à vût reson. Cun la prestazion di îr, pocjis cjacaris, o vin vuadagnât un difensôr. Tal sens che a nissun cumò i vignarà tal cjâf di vê pôre se al mancje un dai trê de difese. Al è clâr, la terne Danilo-Domizzi-Benatia e reste la miôr sielte, ma cun l'hertaux di îr a podaressin mancjâ doi di chescj e no vin fastidis. Al à dome di imparâ a costruî, come che al fâs Danilo ogni tant, ma par cumò al va ben cussì.
Domizzi 3 su 5
Masse voie di lâ indevant e masse passaç falâts. Di piçul, no dubiti, il so sium al jere di fâ la ponte o la mieze ponte, lu vin capît, ma tu sês nât cui pîts di difensôr, la furbizie tu le âs vuadagnade zuiant, ven a stâi... dopre ben ce che tu sâs fa, che lis partidis si vincin compagn. Secont me al jere un pôc cuet a inizi secont timp, (masse corsis indenant tal prin) e si viodeve.
Danilo 3 su 5
A lei lis azions de partide al reste simpri il miôr. Dificil pensâ a une difese che podi fâ di mancul di lui. E al capìs ancje ben cuant che al è il moment di provâ a lâ indenant e cuant che al à di tirâ la bale intor dai cocâi che a passin par aiar. Chest an però no si capis parcè nol rive mai a no fâ un fal di amonizion sul om che al va in puarte, ancje parcè che se al va in puarte, vûl dî che tu lu âs lassât lâ...
Allan 4 su 5
Cuasi nissun al à preseât la so prestazion di îr. Jo sì. Par gno cont insieme a Heartaux e a Totò al jere tra i mîor. Eh, ma al à pierdût tancju balons... Sì, ma 'nd à cjapâts di plui! Eh, ma al à sbaliât tancj passaçs... sì, ma trops al ajal fats? E soredut, nol è facil metisi tal mieç dal campo e fâ il regjist, cuintri di int che i da dal tu al balon, e fâlu, ancje, corint di une bande a chê altre dal campo a sierâ. In fâse difensive al è stât brâf. Al sierave su Pereyra e su Lazzari ogni volte che lôr a lassavin il bûs. Taticamentri un dai miôr e cuntune vore, ma une vore di flât. Tigninlu cont, chest zovenot, che al sarà l'asamoah di doman, ancje se al è un pôc plui clâr.
Lazzari 3 su 5
Ducj a dî che Lazzari la fat doi assist e ce brâf Lazzari e cussì e culà. Sì, ma vulino meti il moviment che i veve clamât il passaç? Mieç passaç al è di totò, pocjis cjacaris. Al à fat une buine partide, îr, ma secont me al pues fâ miôr. Cemût? Cjapantsi plui responsabilitâts. Fasin un resonament... Domenie al torne Pinzi, cui gjavaressiso fra Allan Pereyra e Lazzari? Eco. Al pues fa di plui.
Basta 3 su 5
A Basta i mancje ancjemò alc, e secont me ce che i mancje jal robe Pereyra. No sai. chei doi li, su la fasse, son une copie che a da fastidi a ducj. Un al à dribbling che altri al à corse, un al va ator pal campo, che altri al cor dilunc la fasse cence polse. E pûr Basta al à pierdût alc, chest àn... Parcè? Contin i cross che al à fat îr. doi o trê, mi pâr... no, Basta al è un zuiadôr che al pues fâ cross in dople cifre.
Pereyra 3 su 5
Partide suficiente, però al fâs viodi di podê fa une vore miôr, cu la bale tai pîts e soredut cence. Eco, îr cence bale al varès vût di fâ miôr. Tal prin timp, i siei tais no dîs che a vedin metût in dificoltât l'Inter, ma di sigûr lu àn tignût inte sô metât campo. In ogni câs, lui e Basta a son doi che a zuiaran simpri, se a stan ben. Pereyra al pues deventà il gnûf Isla, chest an, sperant che nol fâsi la stesse fin.
Pasquale 2 su 5
Trê colomps e un airon. Chest il botin dai cross di Pasquale. Podopo, cuntun stop di pet, îr, al à lançât in puart un... pecjât che al jere dal Inter! Podopo al à fat la sô oneste partide, sigûr, miôr di Armero, sigûr. Ma îr par jessi miôr di Armero e fâ une oneste partide i voleve pôc. Si à come la impression che nol crodi in sè, ogni tant. Al à crodût une volte sole, îr, e par pôc nol segnave di 40 metros.
Muriel 4 su 5
Al à la panze. Jo e chel dongje o vin cjalât par metât dal secont timp il bon luisito par capî se al veve metût une maiute di plui, sot, e invezit... no no, al à la panzute. E pûr, insieme a totò, lui al è l'unic che al mostre di vê, par cumò, classe. Classe pure. si viôt pôc, e al à bisugne di parâ jù chel pâr di chilos. Ma frutats, al è stât fer mês... chel chi, se al zuie simpri, al rive in dople cifre di gôi!
Totò 5 su 5.
A metât dal prin timp al stop un balon a cjampanili che al vignive jù di plui adalt de tribune. Vonde. il siorut in bande di me al à dite, e i crôt, che dome Zico al faseve chestis robis, al Friuli, cu la maie blancje e nere. E je vere. Il tierç gôl al è un capolavoro! Cjalait ce moviment che si è induvinât.
O vin dome di sperà che al sedi fortunât e che no si fâsi mâl. Un come lui al è tra i miôr 10 zuiadôrs in Italie, e o varessin di lâ ducj al Stadio dome par viodilu zuiâ, soredut par ce che no si viôt par television... al è li il vêr spetacul.
La finis cun dôs constatazions.
Îr a son saltadis fûr dôs veretâts.
1) Se a stan ben, l'atac dal Udin al sarà simpri formât di Totò e Muriel. Son doi campions, Magos, femenutis e pandolos a son kilometros plui daûr.
2) Pereyra e Basta a formin, in potenzial, une des miôr fassis de serie A. Bisugne fâle saltâ fûr. Dificil lassâju fûr.
Scrit di gelo stellato a lis 10:37 Etichetis: Pignatis de Udinese
Iscriviti a: Commenti sul post (Atom)


text:
…a Cividât
Intal 1077, sot dal imperadôr Indrì cuart, al è nassût il Friûl cul non di PATRIE DAL FRIÛL. In chel timp il patriarcje al ere ancje cont. Dal 1077 indenant, il Friûl al è un stat tant indipendent che al à ancje un Parlament e il patriarcje al ere il president e al ere obleât a ubidî a ce che il Parlament al decideve. I nestri patriarcjis a vignivin ducj de Germanie e a jerin int di prime categorie. Intal 1366 e riverà a Cividât MARQUART, un patriarcje di Ausburg, une vore bulo, omp di ciâf, di culture, avocat dai plui grancj dal so secul che nus à dât lis “CONSTITUTIONES PATRIAE FORIJULII“. Savêso ce che al vûl dî? Il codiç dal Friûl che al durerà a dilunc fin tal 1797. Intant che il parlament al durarà fintremai al 1420 cuant je rivade Vignesie, che nus à metut sot e il patriarcje lu à privât dal podê civîl. E intal puest dal patriarcje e à mandât un lutignint, che si è metût a stâ a Udin. Al è par chel che a Udin a àn scomençat a fevelâ venit, par sintîsi di valôr.
Cussì, come par solit, ancje chest an al è stât fat il corteu par visâsi di cuant Marquart al è jentrât in citât ma stant l’inovâl, dai 650 agns, a son stadis inmaneadis cetantis altris robis. Di fat intal dopomisdì inte ex-glesie di S.Francesc al jere un biel conciert cun il côr de parochie, Officiun Consort, che nus à fat scoltâ cualchi cjante antighe finint cun un maraveôs Magnificat. Tant che sot sere in place dal Domo e je stade impiade la fogarisse e a son rivâts, a fânus cjapâ pore, i Krampus di Tarvis intune cun i Tambûrs di vuere di Cividât. In plui in place Juli Cesar al jere un biel mercjât di robe fate a man. Insome une biele Pifanie cun tan frêt ma ancje tante int vivarose.
Look at… the movie: “Epifania 2016 @ Cividale del Friuli ( UD )”
Look at… the movie: “Magnificat @ Cividale del Friuli (UD)”


text:
Speed Skating Half Marathon – Palmanova (UD)
…intune zornade avonde grise o sin cjatâts a Palme par cori cun i patins a rodelis la 13e Maratonine di Palme, ma o vin vût biel za une grande fortune a podê fâle stant che chest an gli organizadôrs si jerin dismenteâts di nô… cussì ae partence, tor lis 09H50, une trentine di patinadôrs a àn cjapât il vie… a jerin chei dal Comine di Pordenon, chei dal trop Roller Evolution di Udin e chei di Cividât…. a Cividât nol è ancjemò un trop di speed skating, magari cussì no, ma sperin di metîlu adunc biel prest, salacor si podarès clamâlu Speed Skating Cividale Association … jo o buti là la propueste, viodarin se cualchidun la cjape sù… mandi a ducj!!!
Look at… the photos: 13^ Maratonina di Palmanova 2015
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
cun i rollers
Îr il timp al jere cetant nereôs e vie pe gnot al à plot, tant che lis previsions dal timp pa la zornade di vuê, ven a stai di domenie 16/11/2014, no jerin masse bielis. Cussì cuant che cheste matine a buinore o soi jevât e o ai viodût lis stelis intal cîl o ai cjapât cûr e o ai tacât a prontâmi par lâ jù a Palme a cori cun i patins a rodelis la 12e maratonine. Rivant in place il soreli e tacave za a scjaldâ ma lis stradis a jerin ancjemò bagnadis. Tor lis 09H50 e jere la partence dai cicolons e dai rollers tant che i runners a partivin aes 10H00. Ma a partî cun i rollers si jere dome in cinc, cuatri oms e une fantate di vot agns e ancje i ciclons a jerin in pôcs, o crôt par vie che il brut timp di îr al à puartât tante int a decidi di no vignî e vuê l’àn cjapade intal comedon, magari cussì no. Il soreli a scjaldave ben e o vin podût cori cun intôr dome la t-shirt ma lis stradis a jerin une vore bagnadis par la cuâl no si podeve sburtâ masse. In ogni câs o vin fat un biel trenin e o sin rivâts in place Grande a Palme dopo 01H12M fasint une medie orarie di 17.5 km/h e cuntune biele volade finâl vinçude di me. Biadelore o soi rivât prin, dut merit di chei cûr di leons dal gru che a àn sghindade la corse par pore dal timp 🙂
Po dopo, cjatantsi ducj intune in place Grande, o vin podût gjoldi dal soreli sentâts a bevi, a contâsi alc e daspò lant a mangiâ une buine pastesute cun il tocj di folp grant.
Insome une bielissime zornade propit par vie che dinissun si spietave un timp cussì biel.
Mandi a ducj !
Look at… the photos: 12^ Mezza Maratona della Città di Palmanova (UD) 2014
😎
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile in plui di fevelale.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 10 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014 cuant che ae Radio Onde Furlane a vegnin gjavâts 40.000 euros, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2014 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl ad un lavoradôr dal Consorzi des Latariis Furlanis, Giuseppe Bassi di Godie, cuant si è gjavât la vite, che altre dî, par vie di un futûr nereôs denant di lui, stant che il Consorzi al è daur a traviersâ une crisi e si previôt che a laràn a cjase un centenâr di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi. Ma par cumò, dulà o vin di lâ par cjatâ lavôr ?
E voaltris cuâi proponiments vêso fat pal 2014 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… Palme
Profitant di une zornade bielissime cun il soreli e cence aiarin, cuasi un miracul tante aiar e jere stade intai dîs passâts, o vin podût cori la 11^ Mieze Maratone di Palme tant che la buere. Prime a jerin lâts vie i ciclons e daspò tor lis 09H49′ o sin partîts nô cun i patins a rodelis. Chei plui fuarts, alì de piçule rive sù fûr de puarte Cividât, nus vevin za passât ducj e no ur vin plui viodûts ma subite dopo o jerin nô cun un biel trenin. Pe strade cuant o vin cjatât Silvie Furlan nus à cjapât une grande emozion, tant che nus à vignût spontani di saludâle, viodintle cori cuintri de sô malatie e cun dut a chel rivant a fâ il percors, compagnade da un altri coridôr, in 5H. Un biel esempli di cemût l’amôr pe vite e pe libertât a vegnin prime di dut. Dilunc lis stradis a jerin cetancj puescj indulà fermâsi a bevi aghe o te cjalt o ancje cjapâ sù spics di limon o naranç, o vin ancje cjatât tante int che nus sburtave berlant “dai, dai!”, “bravi, bravi !”. Cuant che o sin rivâts in place Grande a Palme e jerin lis 10H52′, rivant a finîle cuntune medie orarie di 20 km/h, ma par chest o vin di ringraciâ soredut zio Cuneo che, miôr di un locomotôr, al à tirât dute la corse. Graciis barbe !
Po dopo, cjatantsi ducj intune in place Grande, o vin podût gjoldi dal soreli sentâts a bevi e a contâsi alc.
Mandi a ducj !
Look at… the movie: 11^ Mezza Maratona della Città di Palmanova (UD) 2013
😎
… una corsa che entra nella storia
Nella regione di Pier Paolo Pasolini e Italo Svevo, nella terra di spiagge dorate e scogliere spettacolari, di suggestive montagne e conosciute eccellenze enogastronomiche, che Ippolito Nievo ha definito “piccolo compendio dell’universo”, si è inaugurato il 1° Aprile 2013 un evento sportivo dai connotati straordinari, una maratona per percorrere il Friuli dal mare alle montagne attraversando due siti già parte del Patrimonio Mondiale Unesco e un terzo candidato a entrarvi. Sono infatti esattamente 42,195 i metri che separano Aquileia – città romana capitale dell’omonimo patriarcato – da Palmanova – città fortezza veneziana del 1500 – e da Cividale del Friuli – antica capitale longobarda. La Unesco Cities Marathon, nata per decisione della FIDAL, diventa subito sede del Campionato Italiano Assoluto 2013 e del Campionato Italiano Master 2013. Oltre a vari eventi sociali e a iniziative promosse nelle tre località protagoniste, si sono corse in contemporanea la Forum Iulii Run, gara non competitiva di 4,6 km, e una Staffetta a due frazioni, rispettivamente di 16,500 e 25,695 Km.
Look at… the movie: 1^ Unesco Cities Marathon 2013 @ Cividale del Friuli
😎
…bikers, runners, skaters
Domenica 18 Novembre 2012 @ Palmanova si è corsa la mezza maratona. All’evento hanno partecipato bikers, runners e skaters. Molti i partecipanti provenienti dalla vicina Slovenia e dall’Austria. Questa edizione della corsa ha raggiunto i 3100 iscritti superando così di gran lunga il numero dell’anno scorso, mentre a portare a termine la gara sono stati ben 2837 atleti.
Il tempo era nuvoloso e al mattino presto la temperatura era sottozero. Quando, verso le 8.30, sono sceso dalla macchina ho sentito la morsa del freddo avvolgermi le gambe proprio sopra le caviglie. Per fortuna però non ha piovuto anche se poco dopo la partenza ha cominciato a gocciolare rendendo difficile la corsa agli skaters. Comunque in tre ci siamo organizzati con un bel trenino che ci ha permesso di arrivare al traguardo con un tempo abbastanza buono alla media di 18 km/h. Qualche minuto dopo è arrivato il primo maratoneta, Kemboi Edwin, che ha chiuso il percorso in 01:06:04 mentre tra le donne, Tesolin Francesca del CUS Udine, ha realizzato un bel 01:21:14 mettendo dietro le forti atlete slovene. Anche questa decima edizione si è conclusa nello stupendo scenario di piazza Grande dove erano allestiti i gazebo dei gruppi podistici, dei venditori e il centro logistico x gli atleti.
Sul podio della 1/2 maratona maschile sono saliti tre atleti appartenenti all’Austria, alla Slovenia e all’Italia quasi a premiare la vocazione multilinguistica del Friuli.
A tutti un mandi di cûr!
Look at… the movie: 10^ Mezza Maratona Città di Palmanova (UD) – 2012
😎
… CITTA’ DI PALMANOVA
Un elicottero che sorvola le mura dell’antica fortezza fa tanto Apocalype Now e i cannoni che si trovano nel parco sembrano appartenere ad un era giurassica. I volontari della Protezione Civile sono impegnati già da qualche settimana a ripulire i fossali dalle erbacce per ridare bellezza alla Città che è stata proposta come Patrimonio dell’Unesco. Ma oggi Palmanova ospita tra le sue Serenissime mura un evento importante la mezza maratona dove partecipano non solo runners ma anche skaters e ciclisti compresi i “cicloni” delle handbikes.
A proposito la nebbia che si vede nel filmato non è una sequenza che appartiene ad Amarcord ma un tratto del percorso dove sembrava di essere in una cella frigorifera. Per fortuna subito dopo faceva di nuovo capolino il sole.
Look at… the movie: MARATONINA Città di Palmanova 2011
😎


text:
Il torment di Sant'Antoni, di Martin Schongauer (1448-1491), incision,
Il torment di Tonin
A jerin mostris, demonis, besteatis, creaturis stomeosis e cence dignitât.
Tony aromai al jere sigûr: chel martueri al deve vite e dutis lis sôs pôris.
Severin i poiave une man su la spale, lenzintlu cu la sô nape snacaiose; Amilcare i tirave la siarpe, ridint e sbladacjant, intant che Tite lu judave, fasint sbati la piel flape e grispose dal cuel e dai smursiei. Gjise, cul so viziat di meti lis mans in muse, e Gjelindo, cun batudis di sarcasmi che a parevin bastonadis, a metevin adun chel assedi. Cuant che ancje la gnagne Armide si jere metude dongje, picjantsi intun braç cu la sô puce di frait, al crodè di jessi tornât indaûr di desenis di agns, cuant che lu clamavin Tonin e lui, muson e sgardufît, al passave lis zornadis a torzeon pal paîs.
Inmaneâ chel ridicul davoi, chel gustâ jenfri parincj, par festegjâ che al jere tornât dal Texas, no jere stade par nie, ma propit par nie, une buine idee.


text:
________________
Scunis vueidis, ce spietìno par fâ alc?
✽✽ O sin tal ultin bocon dal an e cjalant a chel che al vignarà, ce vino di sperâ pe nestre tiere? Par cualis bataiis valie la pene di stiçâ la cussience dai furlans? La Patrie dal Friûl e à provât a dâ cualchi rispueste su chest numar. Ma cui puartaraial indevant chês bataiis? Sal domandìn dopo vê let lis ultimis statistichis demografichis, che a piturin une situazion nere: pôc plui di un frut par femine in Friûl-Vignesie Julie. E la tindince - di agnorums - e je a lâ simpri in piês.
✽✽ Nol è stât program eletorâl che nol vedi previodût incentîfs ae natalitât. La Zonte Serracchiani, cul mandât in scjadince, e veve ancje fat bon un “bonus bebè” di 1200 euros. Di çampe a drete al è stât dut un sflorî di propuestis par contrastâ il fenomen des scunis vueidis. Ce fin àno fat? Cumò il governadôr leghist Fedriga al à fat savê che, su propueste dal Friûl-Vignesie Julie, dentri dal program Gect-Euregio cence confins, al è stât imbastît un grup di lavôr cun Venit e Carinzie par frontâ la cuistion. O lassìn ai esperts la definizion di politichis par fâi cuintri al câl des nassitis, ma, ocjo: volìno dâ une prospetive (sociâl, culturâl, economiche…) aes nestris comunitâts? Alore nol è plui timp di pierdi. ❚
Erika Adami


text:
LA MOSTRE “GNOGNOWOOD: IL JURASSIC AL JERE DUT UN CINE” DI ANDREA “DREE” VENIER E SARÀ INAUGURADE MARTARS AI 3 DI AVRÎL AES 6 DI SERE - JENTRADE LIBARE
Udin - In ocasion des celebrazions dai 3 di Avrîl, Fieste dal Friûl, il CAV – Centro per le Arti Visive dutun cul CEC – Centro Espressioni Cinematografiche di Udin, in colaborazion e cul finanziament de ARLeF (Agjenzie Regjonâl pe Lenghe Furlane), al inaugurarà ae 6 di sere li dal Visionario di Udin in vie Asquini, la mostre “Gnognowood: il Jurassic al jere dut un cine!” dal artist Andrea “Dree” Venier. Protagoniscj di cheste aventure a saran i Gnognosaurs, simpatics dinosaurs gnognos che a fevelin par furlan, metûts adun di Venier inte serie di fumets “I Gnognosaurs”. La mostre si fasarà cun jentrade libare e la inaugurazion si davuelzarà cu la presince dal autôr, che al sarà li ancje pes dedichis, e dal diretôr de ARLeF William Cisilino.
Il titul de mostre dal Visionario e je chê dal ultin libri sui Gnognosaurs, li che chescj personaçs a jentrin intal mont dal cine. Cun di fat il cine, daûr di ce che al dîs Venier, nol è stât inventât dai fradis Lumière intal Votcent in France, ma milions di agns prime, intal Jurassic, propit dai Gnognosaurs. Cussì o podarìn viodi in mostre, intal formât origjinâl 70 x 100 cm, i posters dai “paleo-kolossals” plui famôs che a àn anticipât la industrie moderne dal cine. Lavôrs di mestri tant che “Forrest Gnogno”, che al sarà imitât milions di agns dopo cul remake “Forrest Gump”, “Il bon, il brut, il gnogno” o “The Gnognos brothers” (o ricuardìn che cualchidun di chescj posters a jerin za stâts esponûts li dal Visionario intant de Mostre dal Cine intal Dicembar dal 2011).
Il vivarôs alestiment inmaneât di Piera Nodari par Ateneo delle Idee, al sarà inricjît cuntune selezion di taulis origjinâls dal fumet “Gnognowood” e cun sagumis cartonadis che a rapresentin i personaçs dal fumet stes. A saran proietâts ancje “booktrailers” (presentazions filmadis dal libri) dai Gnognosaurs, animazions sperimentâls e intervistis.
La mostre e restarà vierte fin a Domenie ai 15 di Avrîl e si podarà visitâ ducj i dîs intai oraris des proiezions. La jentrade e je sore nuie.


text:
Paîs Catalans: proteste intes Baleârs par une sanitât ancje par catalan
Un servizi sanitari che si indreci ai pazients che lu domandin ancje par catalan. Al è ce che al domande il Comitât dai utents de salût publiche des isulis Baleârs che si è dât dongje di pôc e che, ai 7 di Novembar, al à inmaneât une iniziative par riclamâ la atenzion su cheste problematiche. Un dai problemis plui grues, a disin i membris dal Comitât, al è che al pues fintremai sucedi di vê diagnosis faladis par vie de diference di lenghe tra miedi e pazient. La domande di vê personâl bilengâl, par altri, e cjate la poie ancje di une part dal personâl sanitari. Cun di fat, ae iniziative a àn partecipât ancje miedis e infermîrs. Dut câs, a ‘nd è ancje personâl sanitari che nol vûl che si vedi di cognossi la lenghe locâl par podê lavorâ intal setôr sanitari public des Baleârs. Uns dusinte di lôr a vevin manifestât la dì prime cuintri dal stampon di decret che al previôt la cognossince dal catalan par podê lavorâ te sanitât publiche des isulis.
Font: Vilaweb, 07/11/08


text:
Vacine
La vacinazion e je il fâ cjoli une vacine par prevignì o par curâ.
La vacineprofilassi e je une maniere di tignì su il sisteme imunitari intai confronts di une o plui malatiis. E funzione tant plui se dute la popolazion che si vûl protezi e je stade vacinade. Daûr di ce che coste e ven praticade par malatiis che puartin un riscjio di muart plui alt e cuintri la cuâl no son altris manieris di prevignîle. La vacinoterapie e je une maniere di vacinazion cuintri une malatie, cuant cheste e je za in at, par potenziâ i anticuarps za presints intal nestri organisim, judant il sisteme imunitari a deventâ plui fuart.
I pericui da lis malatiis e des lôr complicancis a son une vore plui alts dai pericui un grum plui rârs che e pues compuartâ la vacine. Nûf malatiis a puedin jessi prevignudis cu lis vacinis di simpri. Tal prin an dal frut e massime a 3, 5, e 12 mês cuntune sole punture si fâs la vacine cuintri tetan, difterite, poliomelite, pertòs, epatite B, haemophilus influentiae B, par cualchidune di chestis al è un program seguitîf di riclams. A 12 mês cuntune sole altre punture si dâ la prime dose di vacine cuintri de rosolie, dal varuscli e de parotite; il riclam, che in chest câs al è dome un, si fâs a 5 agns. Dutis chestis nûf malatiis a son cetant impuartantis par vie che a puedin fâ tacâ complicazions seriis. Fâ la vacine e je une des plui impuartantis sieltis che i gjenitôrs a puedin cjapâ par i lôr fîs. I fruts e i grancj che no son stâts imunizâts a àn cûr di vê plui grues dams pe colpe di malatiis infetivis che a si podarès prevignîlis.


text:
De Vichipedie, la enciclopedie libare dute in marilenghe.
La France e je un stât de Europe ocidentâl che e confine cun Belgjiche, Lussemburc, Gjermanie, Svuizare, Italie, Monaco, Andore e Spagne. E je un dai membris fondatôrs de Union Europeane.
Oltri a la France metropolitane, a son part dal stât ancje i teritoris di oltri mâr come par esempli Guadalupe in Americhe e la Gnove Caledonie in Oceanie. Il non France al ven fûr de tribù gjermaniche dai Francs, che a ocuparin la regjon daspò de colade dal Imperi Roman.


text:
CE FÂ? Sant Zuan a Çurçuvint
A Çurçuvint domenie ai 24 di Jugn, te fieste di Sant Zuan, e torne “Jerbas e tradision”. Si tacarà aes 10 di buinore cu la visite vuidade a une coltivazion di jerbis oficinâls e cu la viertidure di un marcjadut di prodots tipics e di ogjets di artesanât, par lâ indevant, di misdì, cun chê dai chioscs li che si podaran cerçâ plats cu lis jerbis. Aes 3 dopomisdì, si laran a cjapâ sù rosis e plantis par fâ il mac di Sant Zuan: un macet di tantis jerbis cun virtûts magjichis e terapeutichis, peadis al fat che, daûr di une crodince furlane une vore antighe, te gnot magjiche di Sant Zuan il cîl al fâs vignî jù une rosade che e à efiets straordenaris par oms e plantis. Aes 7 e mieze di sere, in glesie, al sarà il cjant dai jespui cu la Onorande Compagnie dai Cjantôrs e la benedizion dai macs di Sant Zuan.
E se o sês fantatis in etât di maridâsi, o podês provâ a fâ come che a fasevin chês di une volte, che la vilie de gnot di Sant Zuan a cjolevin une tace, une scudiele o une bocalete, le jemplavin di aghe fin a mieç e i metevin dentri un blanc di ûf. Po le poiavin sul barcon de cjamare o tal ort, par che e cjapàs la rosade (ma la prevision e funzione dome se no son ni aiar ni nui). Se il blanc dal ûf al somee a di une nâf cu lis sôs velis e cui siei arbui, al è bon segn. Cun di plui, la direzion de barcje e mostre ancje di ce bande che al rivarà il fantat di maridâ. Simpri che us pochi di savêlu! ❚


text:
IL NADÂL tra pratichis e contis
Dicembar al vûl dî Nadâl e nancje in Friûl e mancjin lis fiestis e i rituâi. No dome marcjadins, ben altri: o vin un patrimoni antîc e unic, fat di usancis diviersis e particolârs par ogni lûc, che e cjatin lis primis olmis significativis inte tradizion de glesie di Aquilee, cence dismenteâ lis dirivancis celtichis e romanis. Come il cjant dal Missus est, il toc evangjelic di Sant Luche che al conte de aparizion dal Agnul a Marie e che al ven cjantât intai nûf dîs prime di Nadâl. Ogni paîs al à la sô maniere di eseguîlu, ma in dutis lis formis al conserve la antighe cantilene aquileiese.
De vilie di Nadâl al Prin dal an, a ‘nd è ce tantis ocasions par partecipâ aes pratichis furlanis leadis ae vignude dal Signôr. Prin inmò, ai cinc di Dicembar, in diviersis localitâts al passe Sant Nicolau, e duncje i fruts a spietin, metint fûr dal balçon scarpis o cjalcis, che al rivi l’om cu la barbe lungje, che ur puarte dolçs e altris goloseçs. Famose e je la vignude dal Sant in compagnie dai Krampus, dialulaçs, figuris nereosis, miezis oms e miezis bestiis, in Val Cjanâl e in Cjargne.
Dispès in Friûl si impiin fûr di cjase i “nadalins”, o “zocs” la vilie di Nadâl, ven a stai dai çocs di len, par tignî cjalde la famee fint al Prin dal an. In altris puescj, come a Paulâr o a Sauris, ai 24 sot sere o l’ultime gnot dal an, un grop di zovins al va di cjase in cjase cjantant cjançons di Nadâl, vistûts di Re Mâcs, cun tune stele leade a un baston, par saludâ, mangjâ, bevi e stâ in buine compagnie.
Par ricuardâ Renzo Balzan (grant cultôr des tradizions cjargnelis), o cjapìn di lui cualchi biele rie leade a cheste ricorence: «In cierts paîs si usave ancje benedî la cjase e la propietât. E po ducj tor ator dal fûc in spiete de miezegnot, a veglâ in cheste gnot dal sigûr meraculose. Un pôc d’ascôs, daûr dal fogolâr, i morôs si scambiavin siops, che po mangjavin insiemit. Aes liendis dai nonos, aes preieris, (in cierts lûcs si tignive sù il rosari) si messedavin i evivis augurâi di vin o vin brulè o aghe di vite dulà che magari si tocjave dentri i colaçs di sope o i mostaçons, che la parone di cjase e veve preparât denant trat su lis guantieris, e no mancjavin lis stechis di mandolât. In fin, par sierâ la cene de vee in glorie, a rivavin dispès ancje lis fritulis». ❚
✒ Alessio Screm


text:
Cuatri lenghis par une stesse idee: «Friaûlij» Une associazion zovine plene di iniziativis || Associazions di zovins te storie resinte: 3 esemplis
Friuli, Friûl, Friaul, Furlanija. Cuatri lenghis diviersis par dî la stesse robe. La nestre tiere, la nestre patrie, e à une ricjece culturâl, linguistiche, dal paisaç, storiche - e cetant che al sarès inmò di dî -, che il progjet che o vin in cûr di contâ, al centre in plen il valôr dal so grant e inestimabil patrimoni.
Il progjet si clame Friaûlij, cuntun simpatic zûc, une fusion di peraulis, tra lis diviersis lenghis che a nomenin il Friûl e che in Friûl si fevelin. Un tiermin gnûf che al misclice furlan, sloven e todesc, par une iniziative che si propon di creâ un repertori linguistic rinovât, sicu ancje testemoneance de situazion linguistiche atuâl. Un grup di une ventine di colaboradôrs, tra students, singui e circui culturâi, par une opare divulgative e informative che si concretize midiant dal blog http://friauulij.blogspot.it e de pagjine facebook friauulij, che us invidìn a consultâ cun frecuence. Une realtât che e cîr simpri gnûf colaboradôrs, par slargjâ lis fuarpiis dai temis, dai argoments, des discussions. Par fâlu, al baste scriviur, lant tal lôr sît o usant il recapit redazione.friaulij@gmail.com
Tra lis iniziativis plui resintis dal grup Friaûlij, o vin biei articui sul Pali di Sant Donât, che si è tignût come ogni an a Cividât, ma ancje riflessions une vore interessantis come chê dal titul “Cemût i austriacs nus viodino e ce podìno ufrî al dì di vuê?”, o lis “Leiendis popolârs: la barcjute di Sant Pieri e Sant Zuan te basse furlane”, e tancj altris sponts di riflession, coments, argoments, ducj intes trê lenghis feveladis chi di nô in Friûl. Un sît che si inzorne dispès, come la pagjine facebook, par une iniziative tacade tal mês di Fevrâr e che e cres di dì in dì. Il prin post al jere “Lis variazions dialetâls dal furlan de basse furlane”, e “Introduzion al furlan ocidentâl”. Une maniere serie e atuâl par fâ cognossi ancje lis tipichis fevelis locâls de lenghe furlane.
Al è impuartant e si scuen infin nomenâ lis associazions che a sostegnin il progjet: il Circul Culturâl Sauran Fulgenzio Schneider, il Circul Culturâl Resian Rozajanski dum, Astore FVG e il Circul Culturâl Sloven Rečan Aldo Klodič. Une biele intese di realtâts diferentis, che si inzegnin insiemi par fâ cognossi intes plui variis formis e tes diviersis lenghis la grande varietât dal Friûl, o ancje Friaul, Furlanija e parcè no, un neologjisim: Friaûlij. Lâ a viodi, lei e informâsi par crodi.
di Alessio Screm
__________________________________________________________________
Associazions di zovins te storie resinte: 3 esemplis
Tra lis associazions che si son cetant impegnadis e che si dedichin cun grande operositât ae cause furlane, sostignint cun iniziativis divulgativis e artistichis la lenghe e dute la culture, a ‘nd è trê che a meretin une juste atenzion. Tra l’altri, dutis nassudis tal 1995. Fin tal cûr dal vivarôs e vari mont furlan, chestis realtâts a àn operât e a operin in sinergjie strente cu la int, cu lis pro loco, cu lis parochiis, sburtant dal di dentri dute une schirie di iniziativis cun costance e cressite.
Une di chestis e je la Academie dal Friûl, nassude a Udin cul intent primari di promovi l’implei professionâl de lenghe furlane, il disvilup di une cussience identitarie fuarte, dutune cu la difese dai dirits e dai interès dai students furlans tal gjenerâl, come che al recite il Statût. Prin dean de Academie dal Friûl al è Albert Travain, che insiemi a chei altris socis al à tacât a proponi ativitâts par furlan dentri dal Ateneu furlan, che in chei agns al jere ancjemò indaûr su la cuistion de lenghe. La intenzion fuarte e jere, e e je ancjemò, che il furlan al fos doprât in ducj i cjamps, e plui di dut in chei fondamentâi dal lavôr e dal studi, e si viodeve e si viôt inte universitât la scune ideâl par inviâ chestis dinamichis.
Ancje la Associazion culturâl La Grame, nassude ancje jê tal 1995, a Merêt di Tombe, si dimostre vivarose. Metint dongje un grup di zovins dal Friûl di mieç, il so lavôr al è chel di recuperâ un patrimoni di cognossincis e di esperiencis imparadis tal timp di diviers operadôrs culturâi. Cunvignis, spetacui, concierts, teatri, cine: cheste e je la note carateristiche de La Grame. Tra lis oparis plui significativis o nomenìn “Il Terzo Leone”, un film produsût di lôr su la storie dai Benandants, un luncmetraç che al rapresente la prime produzion cinematografiche furlane moderne. Lis Gnots Furlanis, fieste estive de lenghe, culture e des arts dal Friûl, e inmò, Il Gramon, une serie di incuintris di atualitât e di politiche culturâl, lis ativitâts didatichis intes scuelis, la golaine di libris di narative e di contis La Grame Edizions, a son lis lôr principâls e fortunadis iniziativis.
Infin e merete di jessi cognossude la Associazion FAntats Furlans (FAF). In passe 20 agns di ativitât - che si è sierade cuntune cene sociâl di doi agns fa -, a son i prins che a àn produsût maiutis par furlan, po dopo adesîfs, gadgets e ancje une schirie di libruts intitulade Fregul, stampâts sul model de golaine Mille lire. Par agns a son simpri stâts in prime file par ogni iniziative a pro dal Friûl, come la racuelte di firmis par vê une sede Rai a Udin. Tra i membris, il nestri diretôr Dree Venier, Gianni Stelitano, prin laureât discutint tesi e esams orâi in lenghe furlane te Universitât dal Friûl, Stefania Garlatti-Costa, autore di traduzions e di libris didatics tant che Lenghe. Cors di Furlan (CUF, 2008), Massimo Garlatti-Costa (cumò regjist di documentaris, tancj par furlan), e tancj altris.
A.S.